2016. gada 20. decembrī Noteikumi Nr. 821

Rīgā (prot. Nr. 69  15. §)

Noteikumi par vienotās azartspēļu automātu kontroles un uzraudzības sistēmas ieviešanas un uzturēšanas kārtību, sistēmā iekļaujamiem datiem un to apmaiņas kārtību

Izdoti saskaņā ar

Azartspēļu un izložu likuma

24. panta otro daļu

1. Noteikumi nosaka vienotās azartspēļu automātu kontroles un uzraudzības sistēmas (turpmāk – vienotā sistēma (AKUS)) ieviešanas un uzturēšanas kārtību, prasības attiecībā uz azartspēļu automātu pieslēgšanu vienotajai sistēmai (AKUS), kā arī vienotajā sistēmā (AKUS) iekļaujamos datus un datu apmaiņas kārtību.
2. Azartspēļu organizētājs vietās, kur tas organizē azartspēles, ievieš vienoto sistēmu (AKUS), nodrošinot azartspēļu automātu saslēgšanu vienotā tīklā un iespēju Izložu un azartspēļu uzraudzības inspekcijai (turpmāk – inspekcija) iegūt šajos noteikumos minētos datus attālināti.
3. Vienotajā sistēmā (AKUS) par katru azartspēļu automātu tiek iekļauti šādi dati:
   1. pamatinformācija par azartspēļu automātu:
      1. inspekcijas piešķirtais identifikācijas numurs;
      2. ražotāja piešķirtais sērijas numurs;
      3. ražotāja noteiktais modelis;
      4. spēles programmas nosaukums un versija;
      5. atrašanās vietas adrese;
   2. finanšu dati:
      1. bāzes denominācijas koeficients no *euro* uz kredītpunktiem;
      2. kredītpunkti, kas izmantoti spēlējot ("IN");
      3. kredītpunkti, kas laimēti spēlējot ("OUT");
      4. iekšējās "Jackpot" sistēmas izmaksas kredītpunktos, ja tās nav iekļautas "OUT" izmaksās ("IeJP");
   3. vēsturiskie notikumi, kuri tiek reģistrēti pēc notikuma laika (datums, laiks):
      1. iemaksas;
      2. izmaksas;
      3. "IeJP" izmaksas;
      4. visi vienotajā sistēmā (AKUS) reģistrētie azartspēļu automāta notikumu ieraksti.
4. Azartspēļu organizētājs nodrošina, ka:
   1. vienotajā sistēmā (AKUS) tiek iekļauti šo noteikumu 3. punktā norādītie dati;
   2. vienotajā sistēmā (AKUS) tiek norādīts azartspēļu automāta pieslēguma statuss (on-line/off-line) vienotajai sistēmai (AKUS);
   3. vienotā sistēma (AKUS) ir sinhronizēta atbilstoši Latvijas laika joslai;
   4. dati tiek eksportēti vienotajā sistēmā (AKUS) kādā no šādiem datņu formātiem – *xls, xlsx, csv* un *xml*;
   5. inspekcija var iegūt informāciju no vienotās sistēmas (AKUS) elektroniskā veidā tiešsaistes datu režīmā, izmantojot tīkla lietotāja saskarni;
   6. katram inspekcijas darbiniekam, kura amata pienākumos ir darbs ar vienoto sistēmu (AKUS), pēc inspekcijas priekšnieka pieprasījuma tiek izsniegti identifikācijas dati, lai varētu attālināti piekļūt azartspēļu organizētāja iekļautajiem datiem vienotajā sistēmā (AKUS);
   7. ievadītie dati vienotajā sistēmā (AKUS) tiek uzglabāti šajos noteikumos noteikto laikposmu, nodrošinot minēto datu integritāti un drošību;
   8. šo noteikumu 3.1. un 3.3. apakšpunktā norādītie dati vienotajā sistēmā (AKUS) starp azartspēļu automātu un azartspēļu organizētāja centrālo serveri tiek atjaunoti ik pēc 30 minūtēm un uzglabāti 45 dienas;
   9. šo noteikumu 3.2. apakšpunktā norādītie dati vienotajā sistēmā (AKUS) starp azartspēļu automātu un azartspēļu organizētāja centrālo serveri tiek atjaunoti ik pēc 24 stundām un uzglabāti 45 dienas;
   10. šo noteikumu 3.1. un 3.2. apakšpunktā norādītie dati pēc 45 dienu termiņa arhivētā formā tiek glabāti trīs gadus.
5. Inspekcija, iegūstot informāciju saskaņā ar šo noteikumu 4.5. apakšpunktu, var:
   1. veikt azartspēļu organizētāja iekļauto datu uzraudzību, kontroli, apstrādi un analīzi (piemēram, datu importēšana, kopēšana, uzglabāšana, statistikas pārskatu sagatavošana);
   2. atlasīt datus (arī par noteiktu laikposmu):
      1. par atsevišķu azartspēļu automātu pēc tam piešķirtā inspekcijas identifikācijas numura;
      2. par atsevišķu azartspēļu organizēšanas vietu pēc tai piešķirtā azartspēļu organizēšanas vietas licences numura vai azartspēļu organizēšanas vietas adreses;
      3. par visām azartspēļu organizētāja azartspēļu organizēšanas vietām un tajās esošajiem azartspēļu automātiem;
   3. apskatīt vēsturiskos datus:
      1. par azartspēļu automātam piešķirto inspekcijas identifikācijas numuru;
      2. par azartspēļu automāta atrašanās vietu;
      3. par vēsturiskajiem notikumiem, kuri tiek reģistrēti pēc notikuma laika, atbilstoši šo noteikumu 3.3. apakšpunktā norādītajiem datiem;
   4. iegūt azartspēļu automāta finanšu pārskatu atbilstoši šo noteikumu 1. pielikumam;
   5. iegūt azartspēļu organizēšanas vietas finanšu pārskatu atbilstoši šo noteikumu 2. pielikumam.
6. Noteikumi ir piemērojami no 2019. gada 1. janvāra.

Ministru prezidents Māris Kučinskis

Finanšu ministre Dana Reizniece-Ozola